Document ID: 32008R0854

KOMISJONI MÄÄRUS (EÜ) nr 854/2008,
29. august 2008,
millega nähakse ette erakorralised meetmed sealiha ekspordilitsentside suhtes
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 161 lõiget 3 koostoimes artikliga 4,
ning arvestades järgmist:
(1)
Komisjoni 28. augusti 2003. aasta määruse (EÜ) nr 1518/2003 (millega kehtestatakse ekspordilitsentside süsteemi üksikasjalikud rakenduseeskirjad sealihasektoris) (2) artikli 2 lõikes 1 on sätestatud, et ekspordilitsentsid kehtivad 90 päeva jooksul alates nende tegelikust väljaandmiskuupäevast.
(2)
Komisjoni 23. aprilli 2008. aasta määruse (EÜ) nr 376/2008 (millega sätestatakse põllumajandussaaduste ja -toodete impordi- ja ekspordilitsentside ning eelkinnitussertifikaatide süsteemi kohaldamise ühised üksikasjalikud eeskirjad) (3) artikli 7 lõikes 1 on sätestatud, et impordi- või ekspordilitsents annab õiguse ning sellest tuleneb kohustus importida või eksportida litsentsi alusel ja selle kehtivusajal asjaomaste toodete või kaupade kindlaksmääratud kogus, välja arvatud vääramatu jõu korral.
(3)
Kui importimise või eksportimise kohustust ei ole täidetud, siis vastavalt määruse (EÜ) nr 376/2008 artiklile 31 ning artikli 34 lõikele 2 ei tagastata tagatist summa osas, mis on võrdne 95 % litsentsil või sertifikaadil märgitud koguse ja tegelikult imporditud või eksporditud koguse vahega.
(4)
25. aprillil 2008 teatas Venemaa veterinaaramet komisjonile tervisekaitsemeetmetest, mida nad on võtnud teatavatest ühenduse lihakäitlusettevõtetest pärit toodete ekspordi suhtes. Need tervisekaitsemeetmed kehtestati pärast teatavate antibiootikumide jääkide tuvastamist lihatoodetes, mis Venemaa pädevate asutuste sõnutsi ei ole lubatud.
(5)
Tervisekaitsemeetmed on negatiivselt mõjutanud sealiha ekspordivõimalusi määruse (EÜ) nr 1518/2003 tingimuste alusel ning sellest tingituna on meetmed tõsiselt kahjustanud asjaomaste eksportijate tegevust ning võimalusi täita õigeaegselt oma ühenduse eeskirjadest tulenevad kohustused.
(6)
Sellepärast on eksportijatele avalduva kahjuliku mõju piiramiseks vaja ette näha, et teatavatel tingimustel tuleks teha erandeid määrusest (EÜ) nr 1518/2003, ekspordilitsentside kehtivusaega tuleks pikendada 120 päeva võrra ning huvitatud isikute taotlusel ja vastavalt määruse (EÜ) nr 376/2008 artiklile 40 peaksid liikmesriigid tagatise vabastama iga üksikjuhtumi asjaolusid arvestades.
(7)
Käesoleva määrusega kavandatud erakorralisi meetmeid tuleks kohaldada üksnes ekspordilitsentside suhtes, mis kehtisid vähemalt ühel päevadest, mis jäävad vahemikku 25. aprillist 2008 kuni 7. maini 2008. Kõigile sealiha eksportijatele pidid Venemaale eksportimisel esinevad praktilised raskused olema 2. maiks 2008 teatavaks saanud.
(8)
Käesoleva määruse jõustumiskuupäevaks on osa litsentse, mis kehtisid vähemalt ühel päeval ajavahemikus 25. aprillist 2008 kuni 7. maini 2008, juba aegunud. Tagamaks huvitatud isikute võrdset kohtlemist, tuleks ette näha, et sätted kehtivad tagasiulatuvalt kõikide sellel ajavahemikul kehtinud litsentside suhtes.
(9)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Ekspordilitsentside suhtes, mis on välja antud määruse (EÜ) nr 1518/2003 artikli 3 lõike 3 kohaselt ning mis kehtisid vähemalt ühel päeval ajavahemikus 25. aprillist 2008 kuni 7. maini 2008, kehtib järgmine:
a)
erandina määruse (EÜ) nr 1518/2003 artikli 2 lõikest 1 pikendatakse litsentside kehtivusaega 120 päeva võrra;
b)
vastavalt määruse (EÜ) nr 376/2008 artiklile 40 ning huvitatud isikute taotluse alusel, mis esitatakse hiljemalt 30. novembril 2008, tühistavad liikmesriikide pädevad asutused ekspordilitsentsid ning vabastavad võrdelise osa esitatud tagatisest.
2. Lõike 1 punktis b sätestatud meedet kohaldatakse üksnes juhul, kui eksportija viitab kolmanda riigi kehtestatud reeglitele, mida liikmesriigi pädev asutus peab vääramatuks jõuks vastavalt määruse (EÜ) nr 376/2008 artiklitele 39 ja 40. Eksportija esitab pädevale asutusele rahuldavad tõendid selle kohta, et tal ei olnud võimalik eksportida Venemaa ametivõimude kehtestatud tervisekaitsemeetmete tõttu ning et mõistlikult ettenägelikul ettevõtjal ei olnud võimalik ekspordilitsentsi taotlemise ajal nende meetmete kehtestamist ette näha.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. august 2008

Labels: 0
3
17
15